《题李龙眠写山庄图》
明代·王汝玉

青山万叠高侵天，绿阴千顷晴涵烟。巨灵倒挽银河水，泻作百丈飞来泉。

蓬莱三岛不可往，江南山水称龙眠。龙眠高人李居士，前身列籍瑶台仙。

胸中浩荡有奇气，眼底恍忽无尘缘。同时二友总佳士，炯如芙蓉出澄涟。

山中一经游历后，至今草木增清妍。百年对画起遐想，风流文采俱依然。

辛夷花开木兰发，宛如王维家辋川。我生素抱林泉趣，每因匏系恒自怜。

迩来缪掌秘阁籍，遍阅图画穷幽玄。洞天福地似曾识，不用谢屐劳扳援。

作者简介：（?—1415）明苏州府长洲人，本名璲，以字行，号青城山人。少从杨维桢学。落笔数千言，文不加点。年十七中浙江乡试。洪武末以荐摄郡学教授，擢翰林五经博士。永乐初进春坊赞善，预修《永乐大典》。声名大噪，出诸老臣上，遂被轻薄名。后坐解缙累，下诏狱论死。有《青城山人集》。